钦定古今图书集成/明伦汇编/氏族典/第265卷 > 王仁裕
## 钦定古今图书集成/明伦汇编/氏族典/第265卷 > 王仁裕

按《五代史王仁裕传》：“仁裕，字德辇，天水人也。少不知
书，惟以狗马弹射为乐。年二十五始就学，而为人儁
秀，以文辞知名，秦帅辟为秦州节度判官。秦州入于
蜀，仁裕因事蜀为中书舍人、翰林学士。唐庄宗平蜀，
仁裕事唐，复为秦州节度判官。王思同镇兴元，辟为
从事。思同留守西京，以为判官。废帝举兵凤翔，思同”
战败，废帝得仁裕，闻其名，不杀，置之军中。自废帝起
事，至其入立，驰檄诸镇，诏书诰命，皆仁裕为之。久之，
以都官郎中充翰林学士。晋高祖入立，罢职为郎中，
历司封、左司郎中、谏议大夫。汉高祖时为翰林学士
承旨，累迁户部尚书，罢为兵部尚书、太子少保。显德
三年卒，年七十七，赠太子少师。